**Den norske Rhododendronforening**

ÅRSBERETNING 2020

2020 var et spesielt år for Den norske Rhododendronforening. Utbruddet av koronaviruset satte en stopper for de fleste planlagte aktiviteter både sentralt og lokalt. Foreningens årsmøte, som skulle ha vært arrangert i regi av Rhodo Vest, måtte for første gang i foreningens 23-årige historie, avlyses pga. smittesituasjonen.

Dette er i prinsippet et brudd på foreningens vedtekter. Alle medlemmer ble via e-post og gjennom Lapprosen informert om styrets vurderinger i denne sammenhengen, og det ble gitt anledning til å uttale seg om saken. At ingen kommenterte vedtaket om å avlyse årsmøtet, ble tolket som en aksept til styrets vedtak.

Den planlagte medlemsturen til Seattle, Vancouver Island og Vancouver som skulle vært arrangert våren 2021, ble avlyst i august. Det var full påmelding til denne turen, men styret valgte å legge vekk planene såpass tidlig da det ble ansett som for usikkert å planlegge en slik krevende reise i den pågående situasjonen.

Siden årsmøtet i 2020 ble avlyst, måtte det sittende styret fortsette ett år til. Alle styremedlemmer godtok dette. Det har vært utskifting av ett varamedlem som følge av lederskifte i Rhodo Øst.

**Styrets sammensetning i 2020:**

Ole Jonny Larsen leder

Harald Olav Aksnes nestleder

Harald Kårtveit sekretær

Terhi Pousi kasserer

Tor Frostestad styremedlem - leder Rhododendron Sør-Vest

Knut Gjermundsen varamedlem - leder Rhododendron Sør

Tor Jan Ropeid varamedlem - leder Rhododendron Vest

Haavard Østhagen varamedlem - leder Rhododendron Øst (til 11.10.2020)

Bård Ranheim varamedlem - leder Rhododendron Øst (fra 11.10.2020)

Olaf Hammersland satt fortsatt som revisor, og Audun Arne, Anne Brit G. Evensen og Reidar Vigrestad utgjør valgkomitéen fram til årsmøtet 2021.

Inger-Lise Fonneland har hatt ansvaret for medlemsregisteret i 2020.

**Styrets arbeid:**

Det har vært avholdt to fysiske styremøter der også representanter for lokalavdelingene var med. Styret har ellers hatt tett kontakt gjennom året via e-poster og telefonsamtaler. Samarbeidet har vært godt, og alle har utført sine oppgaver på en fin måte. Redaksjonen av Lapprosen har vært representert på alle styremøtene. 30 saker har vært til behandling.

**Foredragsturne**

Foredragsturneen som ble arrangert vinteren 2019, fristet til gjentakelse.

Tor Frostestad har arbeidet med å få til en foredragsturne med Peter Dalsgård fra De Japanske Haver i Danmark. Denne var avtalt, men ble avlyst ved årsskiftet. Det er håp om at den kan gjennomføres tidlig i 2022.

**Jubileum 2022**

Det er opprettet en komite for DnRs 25-årsjubileum våren 2022. Denne består av Anne Tafjord-Kirkebø, Thorolf Juvik og Ole Jonny Larsen. Det har blitt avholdt ett møte. Jubileet vil bli arrangert i Bergen fra 27. – 30. mai på Fana folkehøyskole.

**Avdelingene**

Den norske Rhododendronforening har fire lokalavdelinger:

Rhododendron Sør med sete i Arendal/Kristiansand

Rhododendron Øst med sete i Oslo

Rhododendron Vest med sete i Bergen

Rhododendron Sør-Vest med sete i Stavanger/Jærregionen

Lokalavdelingene har sine egne styrer. De arrangerer medlemsmøter med foredrag, kurs, fellesturer og utflukter til kjente rhododendronhager med hagevandringer, plantebytte og salg av rhododendron. Noen av lagene hjelper til med å bygge opp rhododendronsamlinger på offentlige steder og deltar på lokale hagemesser. Tre av avdelingene har aktive Facebookgrupper der også medlemmer av DnR ellers i landet kan være med. Lokalavdelingenes aktiviteter har dessverre vært sterkt begrenset i 2020 pga. koronasituasjonen.

Medlemmer av DnR står fritt til å danne lokale større og mindre grupper der de lager sine egne aktiviteter. Dette er særlig aktuelt for dem som ikke bor i nedslagsfeltet til en av avdelingene.

**Planteimport:**

DnR har ingen fellesimport av planter lenger, da det ikke har lykkes å få noen til å ta på seg dette arbeidet. Harald Kårtveit arrangerte privat planteimport fra Skottland og Danmark der medlemmer i DnR fikk tilbud om å delta, noe flere takket ja til. Både Harald og Johnny Engen inviterte høsten 2020 til nye importer våren 2021.

**Frøformidling**

Høsten 2020 tok Svein Erik Tønnesen initiativ til å starte opp igjen med frøformidling i regi av foreningen. Det ble på kort tid satt i gang arbeid med å skaffe frø fra medlemmene. Helt på slutten av 2020 var en frøliste klar til å presenteres like over nyttår. Det ble også etablert en ny Facebookgruppe rundt frøsalget.

**Lapprosen:**

Medlemsbladet gis ut 3 ganger i året. Bladet har 32-36 sider. Det har vært god tilgang på stoff. Et forsøk med såkalte «dugnadsartikler» der medlemmene via e-post ble oppfordret til å sende inn bilder og korte kommentarer, var svært vellykket og vil bli videreført.

Det ble trykket 35 artikler og noen smånotiser pluss 258 bilder/illustrasjoner. Disse ble levert av 26 forfattere, og 32 fotografer, både medlemmer og andre. Alle som har lyst å skrive eller sende inn bilder til bladet, er velkommen til det. Eldre nummer av Lapprosen kan leses i noe forkortet versjon på foreningens hjemmeside.

Redaksjonen besto av Tor Jan Ropeid. Medlemmer som vil gjøre en innsats for Lapprosen med å gå inn i redaksjonen, er hjertelig velkommen!

**Nettsidene:**

I løpet av året ble en helt ny nettside for foreningen presentert. Den er laget av Asle Wiik Larsen som nå er nettredaktør. Adressen er den samme: [www.rhododendron.no](http://www.rhododendron.no)

**Økonomi:**

Foreningen har god økonomi og kostnadskontroll. Egenkapitalen pr. 31.12. 2020 var 159 938,13 kr.

**Medlemstall:**

Medlemstallet er stabilt, og det er få endringer fra år til år. Pr. 31.12. 2020 hadde vi 376 medlemmer, fordelt på 264 enkeltmedlemmer og 112 familiemedlemmer, en reell nedgang på 7 fra året før. Øst hadde 98, Sør 49, Sør-Vest 65, Vest 132 og landet for øvrig 21 medlemmer. I tillegg hadde vi 11 utenlandsmedlemmer.

**Samarbeid:**

Foreningen deltar i bladbytte med alle nordiske rhododendronforeninger. Personer fra andre land i Norden og England/Skottland har også skrevet artikler i Lapprosen.

**TAKK**

En stor takk til alle som i løpet av året har bidratt med og utført oppgaver for å ivareta og utvikle foreningen til glede for alle medlemmene i Den norske Rhododendronforening.